Galehus-grøsseren
Asylbygningen på Haunted Hill er noe kvasi-funksjonalistisk digert som Stavanger Totusenogfattig kunne ha bygd for å forsømme skoler, pleiehjem og kollektivtrafikk – så allerede den er til å få mareritt av. 

«Return to the house...» er i tillegg alvorlig splatrete. 
Ikke dvelende og psykopatisk, som «Saw»-filmene, men det kan man kalle fargerik og frodig i overkant av barnevakt-standard. 

Amanda Righetti spiller hovedrolledama Sara, og hennes viktigste fortrinn er singleten og et skulderparti som egentlig sitter på den franske tennisspillersken Mauresmo. 
Så er det sagt. 
Sammen med en halvgal kuriositets-professor tvinges hun av pengegriske Desmond til å bli innelåst i nedlagt sanatorium der de misfornøyde pasientene spøker bitrere enn mobiltelefon-kunder. 
Huset stenger seg, og hohoho, det er nok ikke julenissen som kommer. 
Nakne lesbiske fantomdamer kaster seg over våpendama, torpedoene defraktureres, doktor Død ankommer med skalpell og så tar splatter-teknikerne tungvaktmesteren. 

Til slutt detter møblene, og de gjenlevende må krabbe inn i krematorie-ovner, som om de var med i Fangene på fortet. 
